b'\n_START_ARTICLE_\nAlfred Retulainen\n_START_PARAGRAPH_\nAlfred Retulainen (5. maaliskuuta 1860 Tyrv\xc3\xa4nt\xc3\xb6 \xe2\x80\x93 11. marraskuuta 1929 Urjala) oli suomalainen maanviljelij\xc3\xa4 ja kunnallisneuvos joka oli Suomalaisen puolueen ja Kokoomuksen kansanedustajana._NEWLINE_Retulaisen vanhemmat olivat rusthollari Elias Retula ja Henrika Wilhelmiina Ali-Kartano. H\xc3\xa4n k\xc3\xa4vi kansakoulun ja toimi maanviljelij\xc3\xa4n\xc3\xa4 Urjalassa 1882\xe2\x80\x931929. Retulainen oli my\xc3\xb6s Urjalan meijeriyhti\xc3\xb6n esimies ja is\xc3\xa4nn\xc3\xb6itsij\xc3\xa4 1888\xe2\x80\x931902. H\xc3\xa4n sai kunnallisneuvoksen arvon 1925._NEWLINE_Retulainen oli kansanedustajana 1914\xe2\x80\x931919 edustaen H\xc3\xa4meen l\xc3\xa4\xc3\xa4nin etel\xc3\xa4ist\xc3\xa4 vaalipiiri\xc3\xa4. Kokoomuksen eduskuntaryhm\xc3\xa4\xc3\xa4n h\xc3\xa4n kuului 8. joulukuuta 1918 l\xc3\xa4htien. Retulainen oli presidentin valitsijamies vuoden 1925 presidentinvaaleissa. H\xc3\xa4n kuului Suomalaisen puolueen ja Kokoomuksen puoluevaltuustoihin ja oli Urjalan kuntakokouksen puheenjohtaja ja Urjalan kunnanvaltuuston j\xc3\xa4sen._NEWLINE_Alfred Retulainen oli naimisissa vuodesta 1881 Amanda Johanna Kassarin kanssa.'